ANC-raadslid vas oor moord op uitsmyter(Argieffoto: SA Polisie) Die ANC het sy skok te kenne gegee nadat ŉ raadslid van die Victor Khanye-munisipaliteit in Mpumalanga in verband met die dood van ŉ uitsmyter in hegtenis geneem is. Die polisie het Moses Mofomme en drie ander mans Maandag in hegtenis geneem vir die moord op Knowledge Kushata (28), wat ŉ dag tevore tydens ŉ geveg by Khehla’s Place in Delmas vermoor is. Hulle het reeds in die landdroshof op die dorp verskyn en die saak is tot Maandag vir ŉ borgtogaansoek uitgestel. Sello Matshoga, die ANC se streekwoordvoerder, sê omdat die raadslid reeds formeel aangekla is, is Mofomme geskors terwyl daar met tugstappe teen hom begin is. “Die ANC glo in die regstelsel en die oppergesag van die reg en het vertroue in die strafregstelsel. Belangriker nog, die ANC doen ŉ beroep op al sy lede om met wetstoepassingsowerhede saam te werk. Hoewel die beginsel in ŉ demokratiese bestel geld dat jy onskuldig is tot jy skuldig bevind word, glo die ANC die aantygings is geweldig ernstig en moet dus met die nodige aandag hanteer word,” sê Matshoga. Die ANC sê sy leiers in die beweging én die staatsdiens moet te alle tye onberispelik optree. Hulle het ook ŉ eed afgelê om te dien en die Grondwet te eerbiedig. Daarom moet die ANC sterk standpunt inneem, sou Mofomme skuldig bevind word. Daily Sun berig die stryery by die kroeg het uitgebreek nadat die verdagtes glo vroeër gedreig het om die uitsmyters te steek en te skiet as hulle nie met hul eie bottels Hennessy, ŉ duur konjak, in die kuierplek toegelaat word nie. Ná die stryery het Kushata glo in ŉ plas bloed gelê. Dit was glo sy eerste dag by die werk.